CELEX: 32018R0147
Language: fi
Date: 2018-01-29 00:00:00
Title: Neuvoston asetus (EU) 2018/147, annettu 29 päivänä tammikuuta 2018, asetuksen (EU) N:o 1370/2013 muuttamisesta rasvattoman maitojauheen oston määrällisen rajoituksen osalta

31.1.2018   
            
            
               FI
            
            
               Euroopan unionin virallinen lehti
            
            
               L 26/6
            
         NEUVOSTON ASETUS (EU) 2018/147,
   annettu 29 päivänä tammikuuta 2018,
   asetuksen (EU) N:o 1370/2013 muuttamisesta rasvattoman maitojauheen oston määrällisen rajoituksen osalta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Rasvattoman maitojauheen määrän julkisissa interventiovarastoissa unionissa raportoitiin olleen heinäkuun 2017 lopussa 357 359 tonnia. Tämän lisäksi 22 710 tonnia tarjottiin ostettavaksi kiinteällä hinnalla interventiojakson loppuun eli 30 päivään syyskuuta 2017 mennessä.
            
         
               (2)
            
            
               Maito- ja maitotuotealalla on tällä hetkellä ennennäkemätön ero rasvan ja proteiinin hinnoissa voin erityisen korkean kysynnän vuoksi.
            
         
               (3)
            
            
               Maidon toimitusten odotetaan lisääntyvän unionissa vuonna 2018, mikä johtaa voin ja rasvattoman maitojauheen tuotannon lisääntymiseen.
            
         
               (4)
            
            
               Viljelijöille maksettava raakamaidon hinta pysyy vuonna 2018 todennäköisesti tasolla, joka pitää lypsykarjan pidon kannattavana voin ja juuston tämänhetkisen korkean kysynnän vuoksi, vaikka maitoproteiinin hinnat ovat suhteellisen alhaiset.
            
         
               (5)
            
            
               Kyseiset markkinaolosuhteet luovat vuodelle 2018 poikkeuksellisen tilanteen, joka on otettava erityisesti huomioon maitotuotteiden julkisen interventiomekanismin toiminnan osalta.
            
         
               (6)
            
            
               Neuvoston asetuksen (EU) N:o 1370/2013 (1) 3 artiklassa vahvistetaan määrällinen rajoitus, kun rasvattoman maitojauheen ostaminen tapahtuu kyseisen asetuksen 2 artiklassa tarkoitettuun kiinteään hintaan. Kun kyseinen raja saavutetaan, ostamisen on tapahduttava tarjouskilpailumenettelyllä enimmäisostohinnan määrittämiseksi.
            
         
               (7)
            
            
               Jotta estettäisiin rasvattoman maitojauheen ostaminen kiinteällä hinnalla tilanteessa, jossa se ei olisi turvaverkon tavoitteiden mukaista, kaikkien rasvattoman maitojauheen julkisten interventioiden olisi tapahduttava tarjouskilpailumenettelyllä. Sen vuoksi rasvattoman maitojauheen ostoihin kiinteään hintaan sovellettavaksi määrälliseksi rajoitukseksi olisi vuodeksi 2018 vahvistettava nolla.
            
         
               (8)
            
            
               Asetus (EU) N:o 1370/2013 olisi sen vuoksi muutettava vastaavasti.
            
         
               (9)
            
            
               Jotta voidaan varmistaa, että tässä asetuksessa säädetty väliaikainen toimenpide vaikuttaa markkinoihin välittömästi, ja jotta markkinatoimijat saisivat tiedon siitä hyvissä ajoin ennen seuraavan interventiokampanjan alkua, tämän asetuksen olisi tultava voimaan sitä päivää seuraavana päivänä, jona se julkaistaan,
            
         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (EU) N:o 1370/2013 3 artiklan 1 kohtaan alakohta seuraavasti:
   
      ”Poiketen siitä, mitä ensimmäisessä alakohdassa säädetään, rasvattoman maitojauheen ostoon kiinteään hintaan vuonna 2018 sovellettava määrällinen rajoitus on 0 tonnia.”
   
   2 artikla
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 29 päivänä tammikuuta 2018.
      
         
            Neuvoston puolesta
         
         
            Puheenjohtaja
         
         R. PORODZANOV
      
   
   
      (1)  Neuvoston asetus (EU) N:o 1370/2013, annettu 16 päivänä joulukuuta 2013, maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä (EUVL L 346, 20.12.2013, s. 12).